作者：李曾伯
词牌/韵律：沁园春

paragraphs: 弧矢四方，江汉一萍，少年壮游。
叹而今老矣，祗宜野服，欲何为者，还著轻裘。
匹马萧萧，孤鸾杳杳，城郭重来空白头。
西风里，对一番新月，又荻花秋。
依然千古荆州。
问刘表诸人还在不。
向亭前举酒，不堪北顾，船头击楫，忍负中流。
远水长天，淡烟衰草，还是当时王粲楼。
何如且，倩吴歌楚舞，一洗新愁。